Laetitia Ky

Laetitia Ky (Abidjan, 1996ko ekainaren 15a) Boli Kostako aktore eta artista feminista da, eta bere ile txirikordatutik abiatuta egiten ditu eskulturak.

 Biografia 
Abidjanen jaio zen, 1996an, familia apal batean. Bost urte zituenetik aurrera hasi zen bere ilea txirikordatzen; nerabea zela YouTubeko bideoak eta edertasun blogak gogoko zituen. 15 urterekin batxilergo literarioa lortu zuen, eta merkataritza ikasketak hasi zituen Jamusukroko Institutu Nazional Politeknikoan.

2016an, ilea txirikordatuz eskulturak egiten hasi zen, eta Instagram, Facebook eta Twitter sareetan argazkiak argitaratzen. Txirikordak egiteko, hainbat material erabiltzen ditu: metalezko hariak, esekigailuak, hariak, wax-ak edo ile-luzapenak. Feminismoa da bere inspirazio iturrietako bat, bereziki #MeToo mugimenduaren unean. Modan dituen inspirazioen artean, Jean-Paul Gaultier aipatzen du. 'Afro-punk' deklaratu zuen bere burua.

"KY braids" deitzen die waxarekin egiten dituen txirikordei, eta, 2017an, lehen tailer bat antolatu zuen Abidjaneko Bushman tabernan, bere teknikak transmititzeko. Urte berean, Di'Ja abeslariarekin kolaboratu zuen, bere txirikordak eginez, argazki shooting baterako.

2018an, arropa marka bat kaleratu zuen, Kystroy, wax eta bakero zirtzilduak nahastuz.

Batzuetan, modako markekin lan egiten du beren produktuak sustatzeko bere ile-eskulturekin, hala nola Umòja zapata etikoen markarekin 2019ko amaieran, Marc Jacobsekin 2020an, Giuseppe Zanottirekin 2021ean, edota Applerekin.

Philippe Lacôteren La Nuit de rois filmean jokatu zuen, zeina 2020ko Veneziako Mostrarako hautatu zuten, Orizzonti sailean. Philippe Lacôterekin batera, Angulemako Zinema Frankofonoaren Jaialdian aurkeztu zuen filma, eta Errealizazioaren saria eta Musikaren saria jaso zituen.

2021eko udazkenean, Giacomo Abbruzzese zuzendari italiarraren Disco Boy filmean parte hartu zuen, eta, 2022ko apirilaren 5ean, Princeton Architecal Press argitaletxearekin, Love and Justice: A Journey of Empowerment, Activism, and Embracing Black Beauty izenburuko liburua argitaratu zuen.

2022an Veneziako Biurtekoan parte hartu zuen, Boli Kostaren ordezkaritzaren barruan. Ordezkaritza hartako sei artistetan gazteena zen. Bere ile-eskulturen argazkiak erakutsi zituen, eta, hasierako ongi etorrian, bere ilea lore-sorta forman landuta agertu zen.

Italiako Lis10 galeriak errepresentatu zuen Arezzon eta Parisen.

 Sariak eta aipamenak 
2018an, On The Rise Côte d'Ivoire sailkapeneko etorkizun handiko 20 gazteetako bat izan zen. Urte berean, Blog, influence digitale et innovation media kategoriako Jeunesse Francophone 35.35 sarietako bat jaso zuen. 2019an jarraitu beharreko 100 talentu berrietako bat izan zen, Paper aldizkariaren arabera. 2019ko amaieran, TikTok aplikazioarekin elkarlanean antolatutako Edite Model Look lehiaketaren Sorkuntza Digitala kategoriaren lehen edizioa irabazi zuen.

2020an, Shorty Awards sarien hamabigarren edizioko “Instragrama” kategoriako finalistetako bat izan zen.

2021ean, errekorren Guinness Book Liburuan sartu zen, bere ile propioarekin sokarako jauzirik handiena egin duen pertsona gisa. Errekor hori 2021eko martxoaren 2an lortu zuen, Abidjanen. 

2021eko udazkenean, PRIMUD sarien (Prix international des musiques urbaines et du coupé décalé) "Arte-emakumea" kategorian izendatu zuten.

 Erreferentziak 

 Kanpo estekak 


Kategoria:Boli Kostako emakumeak
Kategoria:Boli Kostako artea
Kategoria:Emakume artistak
Kategoria:Artista plastikoak
Kategoria:Artista garaikideak
Kategoria:Artistak